(อัพเดท) กสทช.ประกาศ TRUE-ADVANC ชนะประมูล 4G
กสทช.ประกาศ TRUE-ADVANC ชนะประมูล 4G
12 พ.ย. 2558

พ.อ.เศรษฐพงศ์ มะลิสุวรรณ ประธานกรรมการกิจการโทรคมนาคม (กทค.) เปิดเผยว่า บริษัท ทรู มูฟ เอช ยูนิเวอร์แซล คอมมิวนิเคชั่น จำกัด(TUC) บริษัทย่อยของบริษัท ทรู คอร์ปอเรชั่น จำกัด (มหาชน) หรือTRUE เป็นผู้ ชนะประมูล 4G คลื่น 1800 MHz ได้ใบอนุญาตที่ 1 มูลค่า 39,792 ล้านบาท และบริษัท แอดวานซ์ ไวร์เลสเน็ทเวอร์ค จำกัด (AWN) บริษัทย่อยของบริษัท แอดวานซ์ อินโฟร์ เซอร์วิส จำกัด (มหาชน)หรือADVANC ชนะประมูล 4G คลื่น 1800 MHz ได้ใบอนุญาตที่ 2 มูลค่า 40,986 ล้านบาท รวมเป็นมูลค่า 80,778 ล้านบาท
อนึ่ง ในการประมูล 3G รวมมูลค่าใบอนุญาตทั้งหมดที่ 41,625 ล้านบาท
ส่วนอีกสองบริษัท คือ บริษัท แจส โมบายบรอดแบนด์ จำกัด เคาะราคาสุดท้ายของใบอนุญาตชุดที่ 1 ที่ 38,996 ล้านบาท ส่วนบริษัท ดีแทค ไตรเน็ต จำกัด สู้ราคาสุดท้ายที่ 17,504 ล้านบาท
สำหรับวิธีการชำระเงินจะแบ่งออกเป็น 3 งวด งวดแรกชำระ 50% ของราคาประมูลสูงสุด ภายใน 90 วัน นับจากวันที่ได้รับหนังสือแจ้งเป็นผู้ชนะการประมูล งวดที่ 2ชำระ 25%ของราคาประมูลสูงสุด เมื่อครบกำหนดระยะเวลา 2 ปี นับแต่วันที่ได้รับใบอนุญาต และงวดที่ 3 ชำระอีก 25% ภายใน 15 เมื่อครบกำหนดระยะเวลา 3 ปี นับแต่วันที่ได้รับใบอนุญาต